— Напэўна, усё-такі больш важны сам працэс стварэння малюнка пяском. Хоць, ведаеце, тут проста стаяць розныя задачы. Напрыклад, у рамках нашага аб’яднання пясочных мастакоў Sand Active мы штомесяц у віртуале праводзім так званыя сэнд-батлы — іншымі словамі, конкурсы, на якіх мастакі прадстаўляюць свае пясочныя выявы. І тады, безумоўна, шмат сіл ты аддаеш менавіта самой графіцы, паколькі ў стоп-кадры ты павінен раскрыць зададзеную тэму, ды яшчэ так, каб усіх здзівіць і зместам, і пясочнасцю. А відэаролікі найперш дэманструюць тваю тэхніку. Як правіла, спачатку здымаецца шмат гадзін відэаматэрыялу, з якога потым атрымліваецца 3—5 хвілін уласна самога відэароліка.